**Informatīvai ziņojums “Par risinājumu no akcīzes nodokļa atbrīvotās dīzeļdegvielas pieejamības uzlabošanai ārpus ostu teritorijām tās izmantošanai zvejas kuģos piekrastes ūdeņos un iekšējos ūdeņos”**

1. **Informatīvā ziņojuma izstrādes pamatojums**

Ministru kabineta 2018.gada 17.jūlija sēdē (prot. Nr.33 7.§) tika izskatīts Finanšu ministrijas sagatavotais noteikumu projekts “Grozījumi Ministru kabineta 2007.gada 31.jūlija noteikumos Nr.525 “Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa””.

Atbilstoši Ministru kabineta sēdes protokollēmuma 2.punktam tika uzdots Finanšu ministrijai sadarbībā ar Zemkopības ministriju līdz 2018.gada 1.septembrim sagatavot un finanšu ministram iesniegt izskatīšanai Ministru kabinetā informatīvo ziņojumu ar risinājumu no akcīzes nodokļa atbrīvotas dīzeļdegvielas pieejamības uzlabošanai ārpus ostu teritorijām tās izmantošanai zvejas kuģos piekrastes ūdeņos un iekšējos ūdeņos.

Tādējādi, lai izpildītu Ministru kabineta doto uzdevumu, Finanšu ministrija sadarbībā ar Zemkopības ministriju ir sagatavojusi informatīvo ziņojumu “Par risinājumu no akcīzes nodokļa atbrīvotās dīzeļdegvielas pieejamības uzlabošanai ārpus ostu teritorijām tās izmantošanai zvejas kuģos piekrastes ūdeņos un iekšējos ūdeņos” (turpmāk – informatīvais ziņojums).

1. **Esošās situācijas apraksts**

Likuma “Par akcīzes nodokli” (turpmāk – likums) 18.panta pirmās daļas 3.punktā ir noteikts, ka Ministru kabineta noteiktajā kārtībā no akcīzes nodokļa ir atbrīvoti naftas produkti, kuru saskaņā ar šā panta trešās daļas nosacījumiem piegādā un izmanto kuģi, kuri netiek izmantoti privātai atpūtai un izklaidei. Savukārt uz minētā likuma deleģējuma pamata izdoto Ministru kabineta 2007.gada 31.jūlija noteikumu Nr.525 “Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa”  VI nodaļa “Naftas produkti, kurus piegādā un izmanto kuģos un gaisa kuģos” paredz , ka zvejniekiem ir tiesības iegādāties no akcīzes nodokļa atbrīvotu iezīmētu (marķētu) dīzeļdegvielu (turpmāk – bezakcīzes dīzeļdegviela).

Taču piekrastes un iekšējo ūdeņu zvejas kuģu un laivu (turpmāk – zvejas kuģis) parametru un specifikas dēļ (zvejas kuģa kopējais garums un augstums, degvielas tvertnes apjoms u.c. tehniskie raksturojumi), sakarā ar ostās noteikto zvejas kuģu uzpildīšanās kārtību, kā arī zvejnieku teritoriālā izvietojuma dēļ (zvejo visas piekrastes garumā, kā arī iekšzemē), zvejnieki savas saimnieciskās darbības nodrošināšanai ir spiesti iegādāties dīzeļdegvielu ar pilnu akcīzes nodokļa likmi, jo tiem pienākošos bezakcīzes dīzeļdegvielu ir iespējams iegādāties vienīgi tam speciāli paredzētās vietās ostu teritorijās. Tas zvejniekiem neļauj īstenot likumā paredzētās tiesības, kā arī pasliktina šo zvejnieku konkurētspēju attiecībā pret tiem zvejas kuģu īpašniekiem, kuri zvejo tuvu ostu teritorijām, kurās atrodas degvielas uzpildes vietas, kas speciāli paredzētas kuģu uzpildei.

Lai nodrošinātu zvejniekiem iespēju iegādāties bezakcīzes dīzeļdegvielu arī ārpus ostu teritorijām, tika organizētas vairākas sanāksmes, kurās piedalījās piekrastes un iekšējo ūdeņu zvejnieki, Zemkopības ministrijas, Finanšu ministrijas, Valsts ieņēmumu dienesta un Latvijas degvielas tirgotāju asociācijas pārstāvji. Diskusiju gaitā par bezakcīzes dīzeļdegvielas iegādes iespējām ārpus ostu teritorijām un dažādu variantu priekšrocību un trūkumu apspriešanas, tika secināts, ka šobrīd esošā situācija nav piemērota zvejniekiem, kuri atrodas attālināti no ostu teritorijām. Savukārt zvejnieki, kuri darbojas ostu teritorijās vai tuvu tām, bezakcīzes dīzeļdegvielu jau izmanto, nostādot no ostām attālos zvejniekus nelīdzvērtīgā situācijā.

1. **Atbrīvojuma no akcīzes nodokļa maksāšanas saņēmēju loks**

Atbrīvojumu no akcīzes nodokļa piemēro tikai tādu kuģu dīzeļdegvielai, kurus izmanto nevis privātai atpūtai un izklaidei, bet komerciāliem nolūkiem vai citiem mērķiem (piemēram, starptautiskiem pasažieru vai preču pārvadājumiem, glābšanas dienestu darbībai, zivsaimniecī­bas nodrošināšanai, kuģu būvēšanai, izmēģināšanai un uzturēšanai, kā arī kuģos un citos peldlīdzekļos, kurus izmanto ūdensceļu padziļināšanā un paplašināšanā).

Ņemot vērā minētos nosacījumus, normatīvajos aktos paredzētās akcīzes nodokļa atbrīvojuma tiesības ir attiecināmas tikai uz zvejniekiem, kuri ir saņēmuši atļauju (licenci) komercdarbībai zvejniecībā (Zemkopības ministrija izsniedz atļaujas (licences) komercdarbībai zvejniecībā Baltijas jūras un Rīgas jūras līča piekrastes ūdeņos, savukārt pašvaldība, kuras teritorijā atrodas attiecīgā ūdenstilpe - iekšējos ūdeņos) un noslēguši rūpnieciskā zvejas tiesību nomas līgumu ar attiecīgo pašvaldību par zveju Baltijas jūrā, Rīgas jūras līča piekrastes ūdeņos vai iekšējos ūdeņos.

Pēc Zemkopības ministrijas rīcībā esošiem datiem 2017.gadā spēkā bija 307 atļaujas (licences) komercdarbībai zvejniecībā Latvijas Republikas iekšējos ūdeņos un 155 – jūras piekrastes ūdeņos, pamatojoties uz kurām ar zvejniekiem tika noslēgti rūpnieciskās zvejas nomas līgumi par zveju jūras piekrastes un iekšējos ūdeņos. Minēto zvejnieku rīcībā (īpašumā vai nomā) ir gan airu laivas, gan laivas ar dzinēju. Savukārt, ievērojot Latvijas Jūras administrācijas un VAS “Ceļu satiksmes drošības direkcija” sniegto informāciju par zvejas licencē (atļaujā) norādīto un valsts reģistrēto kuģošanas līdzekļu skaitu un to dzinēju veidu, tika konstatēts, ka zvejā tiek izmantoti 135 kuģošanas līdzekļi, kuri zvejas darbību veikšanai izmanto dīzeļdegvielu.

1. **Kritēriji, kas jāizpilda akcīzes nodokļa atbrīvojuma saņēmējiem**

Lai saņemtu speciālo atļauju (licenci) komercdarbībai zvejniecībā jūras piekrastes ūdeņos, zvejnieks Zemkopības ministrijā iesniedz pieteikumu speciālās atļaujas (licences) saņemšanai komercdarbībai zvejniecībā, kuram pievieno attiecīgos dokumentus, tai skaitā par izmantošanai zvejā paredzēto kuģi vai kuģiem. Savukārt speciālās atļaujas (licences) komercdarbībai zvejniecībā iekšējos ūdeņos saņemšanai zvejnieks šādu pieteikumu iesniedz attiecīgajā pašvaldībā. Pēc to izvērtēšanas Zemkopības ministrija vai attiecīgā pašvaldība pieņem lēmumu par atļaujas (licences) komercdarbībai zvejniecībā izsniegšanu. Jau šobrīd viens no atļaujas (licences) komercdarbībai zvejniecībā saņemšanas nosacījumiem, kas ir noteikts Ministru kabineta 2009.gada 8.septembra noteikumos Nr.1015 “Kārtība, kādā izsniedz speciālo atļauju (licenci) komercdarbībai zvejniecībā, kā arī maksā valsts nodevu par speciālās atļaujas (licences) izsniegšanu’’ ir pretendenta nodokļu parādu neesamība, kā arī attiecībā uz jūras piekrastes ūdeņiem – Valsts ieņēmumu dienestā pēdējā iesniegtajā gada ienākumu deklarācijā par ienākumiem no saimnieciskās darbības (lauksaimnieciskās ražošanas) norādītais apgrozījuma apmērs, kas mēnesī uz vienu strādājošo nav mazāks nekā valstī noteiktā minimālā alga. Pretendents Zemkopības ministrijā un attiecīgajā pašvaldībā iesniedz arī informāciju par tā īpašumā vai nomā esošo kuģi (kuģiem), kas tiks iesaistīti zvejā. Papildus tam jūras piekrastes ūdeņiem, izvērtējot pretendenta ienākumu deklarācijā norādītās saimnieciskās darbības apgrozījuma atbilstību veiktajai zvejniecības komercdarbībai, ņem vērā Latvijas Zivsaimniecības integrētās kontroles un informācijas sistēmas informāciju par pretendenta konkrētā gada nozvejas apjomu un zvejā pavadīto dienu skaitu. Līdz ar to jau tagad tiek veiktas pretendenta atbilstības pārbaudes un zvejnieks, saņemot speciālo atļauju (licenci) komercdarbībai zvejniecībā jūras piekrastes ūdeņos, atbilst minimālajām prasībām apgrozījuma nodrošinājumam no zvejniecības un zvejas darbību veikšanai.

Ar zvejniekiem, kas saņēmuši atļaujas (licences) komercdarbībai zvejniecībā, attiecīgās pašvaldības noslēdz rūpnieciskās zvejas tiesību nomas līgumu par zveju jūras piekrastē vai iekšējos ūdeņos un, ievērojot Ministru kabineta 2009.gada 30.novembra noteikumus Nr.1375 “Noteikumi par rūpnieciskās zvejas limitiem un to izmantošanas kārtību piekrastes ūdeņos” un Ministru kabineta 2014.gada 23.decembra noteikumus Nr.796 “Noteikumi par rūpnieciskās zvejas limitiem un to izmantošanas kārtību iekšējos ūdeņos”, zvejniekiem katru gadu iedala konkrētu zvejas rīku skaitu, ar kuriem atļauts zvejot attiecīgos ūdeņos. Pašvaldības ievēro normatīvos aktus par ūdenstilpju un rūpnieciskās zvejas tiesību nomu un zvejas tiesību izmantošanu, kā arī noteikumos noteiktos zvejas limitus, kas ir noteikti konkrētās pašvaldības administratīvās teritorijas jūras piekrastes un iekšējiem ūdeņiem.

Atbilstoši Ministru kabineta 2009.gada 11.augusta noteikumiem Nr.918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” zivju nozvejas apjoma vai zvejas rīku skaita limitu rūpnieciskās zvejas tiesību nomniekam nosaka, ņemot vērā arī tā zvejas iespējas un efektivitāti iepriekšējā zvejas tiesību izmantošanas termiņā. Šis nosacījums attiecas uz zvejas tiesībām gan jūras piekrastes ūdeņos, gan iekšējos ūdeņos.

Ņemot vērā to, ka atļaujas (licences) komercdarbībai zvejniecībā saņemšanai, kā arī rūpnieciskās zvejas tiesību nomas procesā tiek veiktas daudzpakāpju pārbaudes saistībā ar zvejnieka atbilstību noteiktiem kritērijiem un atļauja (licence) komercdarbībai zvejniecībā tiek izsniegta tikai atbilstības gadījumā, var secināt, ka atļaujas (licences) komercdarbībai zvejniecībā izsniegšanas procedūra paredz pietiekošu kontroles mehānismu, kas ļauj valsts iestādēm pārliecināties par zvejnieka atbilstību noteikumu prasībām.

1. **Eiropas Savienības normas attiecībā uz nodokļa atvieglojumiem zvejniekiem**

Likuma 18.panta pirmās daļas 3.punktā paredzētais akcīzes nodokļa atbrīvojums dīzeļdegvielai, ko izmanto zvejnieki, ir noteikts saskaņā ar Direktīvas 2003/96/EK[[1]](#footnote-1) 14.panta 1.punkta c) apakšpunktu un 15.panta 1.punkta f) apakšpunktu, tādējādi paredzot pilnīgu nodokļa atbrīvojumu zvejai visos ūdeņos – gan Kopienas ūdeņos, gan piekrastes ūdeņos un iekšējos ūdeņos.

Savukārt dīzeļdegvielai, kurai piemēro nodokļa atvieglojumu un ko iegādāsies zvejnieki zvejai iekšējos ūdeņos nepieciešams valsts atbalsta saskaņojums ar Eiropas Komisiju atbilstīgi Regulas 1388/2014/ES[[2]](#footnote-2) 45.pantam, kas nosaka, ka atbalsts, ko piešķir kā atbrīvojumus no nodokļiem un nodokļu samazinājumus, kurus dalībvalstis pieņēmušas atbilstīgi Direktīvas 2003/96/EK 15.panta 1.punkta f) apakšpunktam un 15.panta 3. punktam, ir saderīgs ar iekšējo tirgu Līguma 107.panta 3.punkta c) apakšpunkta nozīmē un ir atbrīvots no tā 108.panta 3.punktā noteiktās paziņošanas prasības, ja ir izpildīti Direktīvā 2003/96/EK un šīs regulas I nodaļā izklāstītie nosacījumi.

Tas nozīmē, ka dīzeļdegvielai, ko iegādāsies zvejnieki zvejai iekšējos ūdeņos nav iespējams noteikt pilnīgu atbrīvojumu no akcīzes nodokļa. Līdz ar to attiecīgā gadījumā tiem jāmaksā vismaz attiecīgais nodokļu minimālais līmenis, kas noteikts Direktīvā 2003/96/EK.

Zemkopības ministrijas priekšlikums ir minimālo akcīzes nodokļa likmi zvejniekiem zvejai iekšējos ūdeņos noteikt tādā pašā apmērā, kāda tā ir lauksaimniekiem no 2018.gada 1.jūlija līdz 2019.gada 31.decembrim – 55,8 *euro* par 1000 litriem, bet no 2020.gada 1.janvāra – 62,1 *euro* par 1000 litriem.

1. **Akcīzes nodokļa atbrīvojuma un atvieglojuma administrēšana**

Lai likumā zvejniekiem paredzēto akcīzes nodokļa atbrīvojumu varētu izmantot piekrastes ūdeņu zvejnieki, papildus jau esošajam regulējumam likumā ir jāparedz iespēja piekrastes ūdeņu zvejniekiem (kuri to kuģošanas līdzekļu parametru un zvejas darbības specifikas dēļ bezakcīzes dīzeļdegvielu ostu teritorijā nevar iegādāties) izmantot degvielas ar samazinātu akcīzes nodokļa likmi (kuru šobrīd izmanto lauksaimniecības tehnikai) iegādes mehānismu un tālāk pielietojot samazinātās akcīzes nodokļa likmes atmaksas iespējas. Savukārt, lai paredzēto nodokļa atvieglojumu varētu izmantot iekšējo ūdeņu zvejnieki, likumā ir jānosaka iespēja iegādāties marķēto dīzeļdegvielu ar samazinātu akcīzes nodokļa likmi. Akcīzes nodokļa atmaksas piekrastes zvejniekiem administrēšanu, saņemot informāciju par realizēto degvielu zvejniekiem piekrastes ūdeņos, vienu reizi gadā nodrošinātu Valsts ieņēmumu dienests (turpmāk – VID).

Lai novērstu dubultu nodokļa atbrīvojuma izmantošanu, Lauku atbalsta dienests (turpmāk – LAD) pirms dīzeļdegvielas piešķiršanas pārbaudītu, vai zvejnieks jau nav iegādājies marķēto degvielu izmantošanai kuģos.

Vienlaikus šī mehānisma darbības īstenošanai tiks nodrošināta zvejnieku reģistrācija LAD klientu reģistrācijas sistēmā, kā arī LAD tiks noteikts dīzeļdegvielas ar samazinātu akcīzes nodokļa likmi gada limits zvejnieka izmantotajam zvejas rīku veidam un skaitam (aprēķina veikšanai katra zvejas rīka apkalpošanai būtu nosakāms gada dīzeļdegvielas apjoms, kurš tiek izmantots zvejas sezonas laikā). Dažādiem rīkiem būtu pielietojams atšķirīgs dīzeļdegvielas limita apjoms atkarībā no zvejas rīka specifikācijas, zvejas sezonas garuma (izslēdzot lieguma periodus), zvejas efektivitātes, ūdeņu veida u.c.

Šim nolūkam uz likuma dotā deleģējuma pamata atsevišķos Ministru kabineta noteikumos būtu jānosaka dīzeļdegvielas patēriņa gada limiti konkrētam zvejas rīka veidam, ko varētu izstrādāt pārtikas drošības, dzīvnieku veselības un vides zinātniskais institūts „BIOR’’ (turpmāk – zinātniskais institūts „BIOR’’), kurš īsteno Nacionālo zivsaimniecības datu vākšanas programmu. Pēc zinātniskā institūta “BIOR” sākotnējā atzinuma dīzeļdegvielas patēriņa gada limiti būtu nosakāmi atšķirīgi tādām zvejas rīku grupām, kā āķi, murdi, stāvvadi, tīkli un vadi, jo to zvejas reižu skaits (zvejas piepūle) gada laikā ir atšķirīgs lielums un dažādi ietekmē dīzeļdegvielas patēriņu. Kopā ar iesniegumu par zvejnieka reģistrāciju LAD klientu sistēmā zvejnieki iesniegtu arī informāciju par nākamajam gadam no pašvaldības saņemto zvejas rīku limitu (to apstiprina ar rūpnieciskās zvejas tiesību nomas līguma protokolu kārtējam nomas gadam).

Ņemot vērā zinātniskā institūta “BIOR” sākotnējo atzinumu, gadījumā, ja jūras piekrastes ūdeņos tiks izmantoti Ministru Kabineta 2009.gada 30.novembra noteikumos Nr.1375 “Noteikumi par rūpnieciskās zvejas limitiem un to izmantošanas kārtību piekrastes ūdeņos” visi norādītie zvejas rīku limiti, tad kopējais dīzeļdegvielas gada patēriņš varētu būt ap 108 000 litru. Šis aprēķins balstās uz biedrības “Latvijas Zvejnieku federācija” aptaujāto biedru datiem par patērēto dīzeļdegvielas daudzumu, pārrēķinot to uz Zemkopības ministrijas Latvijas Zivsaimniecības integrētās kontroles un informācijas sistēmā reģistrēto visu zvejnieku skaitu un datiem par zvejniekiem piešķirto zvejas rīku daudzumu un ar tiem zvejā reģistrēto zvejas dienu skaitu.

LAD zvejniekiem dīzeļdegvielu piešķirs kalendārajam gadam un gada laikā jaunizveidotā datubāzē uzkrās datus par zvejniekam noteiktā dīzeļdegvielas limita patēriņu, saņemot informāciju no degvielas uzpildes stacijām, kurās degvielu būs iegādājies attiecīgais zvejnieks – LAD reģistrētais klients. Šī LAD sistēmā esošā informācija būtu pieejama arī VID, kurš informāciju par zvejniekiem realizēto dīzeļdegvielu saņemtu no LAD datubāzes. Minētās procedūras būtu atrunājamas no jauna izdodamajos Ministru kabineta noteikumos.

Šāda sistēma kopumā nodrošinās caurspīdīga kontroles mehānisma veidošanu, zvejnieku konkurētspējas veicināšanu un nodokļu maksāšanas uzlabošanos. Rezultātā tiks panākta vienota pieeja dīzeļdegvielas iegādes nosacījumiem attiecībā uz zvejniekiem: gan uz tiem, kuri darbojas ostu teritorijās un izmanto bezakcīzes degvielu, gan uz tiem, kuri atrodas attālu no ostu teritorijām un varēs iegādāties marķētu dīzeļdegvielu ar samazinātu akcīzes nodokļa likmi, kurai tiktu paredzēta samazinātās akcīzes nodokļa likmes atmaksa. Savukārt zvejniekiem zvejai iekšējos ūdeņos izmantotajai dīzeļdegvielai tiktu piemērota samazinātā akcīzes nodokļa likme, kāda ir noteikta likuma 14.panta 2.2 daļā.

1. **Kopsavilkums**

Ņemot vērā informatīvajā ziņojumā izklāstīto situāciju, Finanšu ministrija un Zemkopības ministrija kā realizējamāko risinājumu atbalsta samazinātās akcīzes nodokļa likmes atmaksu par dīzeļdegvielu, kuru izmanto kā degvielu zvejas kuģos piekrastes ūdeņos. Savukārt zvejai iekšējos ūdeņos izmantotai dīzeļdegvielai tiek piemērota samazināta akcīzes nodokļa likme.

Līdz ar to ir nepieciešams veikt grozījumus likuma 18.panta pirmajā daļā, paredzot, ka no pilnīga akcīzes nodokļa atbrīvojuma tiek izslēgta zvejai iekšējos ūdeņos izmantotā dīzeļdegviela, kā arī veikt grozījumus likuma 14.pantā, kas paredzētu dīzeļdegvielai, kuru izmanto zvejai iekšējos ūdeņos un zvejai piekrastes ūdeņos, piemērot samazinātu akcīzes nodokļa likmi atbilstoši likuma 14.panta 2.2 daļā noteiktajam apmēram, vienlaikus paredzot akcīzes nodokļa atmaksu par dīzeļdegvielu, kuru izmanto zvejai piekrastes ūdeņos.

 Dīzeļdegvielas gada patēriņu gan zvejai piekrastes ūdeņos, gan zvejai iekšējos ūdeņos nosaka Ministru kabineta noteikumos, ņemot vērā izmantotos zvejas rīkus un kuģu uzstādīto motoru veidus. Saskaņā ar Ministru kabineta noteikumiem ir jānosaka arī kārtība, kādā jūras piekrastes un iekšējo ūdeņu zvejnieki tiek reģistrēti LAD reģistrācijas sistēmā un LAD procedūras šī procesa administrēšanā.

Ja pašlaik zvejniekiem zvejai iekšējos ūdeņos nav iespējas iegādāties bezakcīzes dīzeļdegvielu un tie iegādājās dīzeļdegvielu, kurai piemērota akcīzes nodokļa standartlikme, tad, nosakot samazināto likmi, veidotos negatīva fiskālā ietekme, kas, ņemot vērā nelielo patērētās dīzeļdegvielas apjomu (ap 16 000 litru gadā), vērtējama kā nebūtiska. Savukārt fiskālā ietekme no akcīzes nodokļa atmaksas par dīzeļdegvielu, kuru izmanto kā degvielu zvejas kuģos piekrastes ūdeņos, vērtējama kā neitrāla, jo arī pašlaik likuma 18.panta pirmajā daļā paredz, ka minētā dīzeļdegviela ir atbrīvota no akcīzes nodokļa.

Lauku atbalsta dienestam zvejnieku dīzeļdegvielas administrēšanai nepieciešams izveidot jaunu datu bāzi. Datubāzes kopējās izstrādes izmaksas ir 20 037,60 *euro* (tai skaitā PVN), kas tiks segtas no LAD piešķirtā finansējuma.

# Finanšu ministre Dana Reizniece-Ozola

Lukss, 67083846

Juris.Lukss@fm.gov.lv

Ingiļāvičute, 67027661

Biruta.Ingilavicute@zm.gov.lv

Adamenko, 67095042

Olga.Adamenko@zm.gov.lv

1. Padomes 2003.gada 27.oktobra Direktīva Nr.2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai [↑](#footnote-ref-1)
2. Eiropas Komisijas 2014.gada 16.decembra Regula Nr.1388/2014/ES, ar ko konkrētas atbalsta kategorijas uzņēmumiem, kuri nodarbojas ar zvejas un akvakultūras produktu ražošanu, apstrādi un tirdzniecību, atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108.pantu [↑](#footnote-ref-2)